Dec 13,2015
ఐఓబీ 'పబ్లిక్‌ ఆఫర్‌'
    న్యూఢిల్లీ: ప్రభుత్వ రంగ బ్యాంకింగ్‌ సంస్థ 'ఇండియన్‌ ఓవర్‌సీస్‌ బ్యాంక్‌' (ఐఓబీ) విస్తరణకు భారీగా నిధులను సమకూర్చుకోవాలని నిర్ణయించింది. వృద్ధి ప్రణాళిక అమలునకు గాను ప్రస్తుత మార్కెట్‌ ధర వద్ద పబ్లిక్‌ ఆఫర్‌ ద్వారా దాదాపు రూ.1,570 కోట్ల మేర నిధులను సమీకరించాలని ఐఓబీ యోచిస్తోంది. రూ.10 ముఖ విలువ కలిగిన దాదాపు 52 కోట్ల వరకు ఈక్విటీ షేర్లను తగిన ప్రీమియం మేరకు జారీ చేయడం చేసి మూలధనాన్ని సమకూర్చుకోవాలని నిర్ణయించినట్లు ఐఓబీ 'బొంబాయి స్టాక్‌ ఎక్సేంజీ'కి సమర్పించిన ఫైలింగ్‌లో పేర్కొంది. అయితే ఎప్పటి లోపు పబ్లిక్‌ ఆఫర్‌కు వచ్చేదీ.. ఆఫర్‌ సైజ్‌ను బ్యాంక్‌ ఇందులో వెల్లడించలేదు. ఐఓబీ షేర్లు శుక్రవారం మార్కెట్లు ముగిసే సమయానికి 0.33 శాతం మేర నష్టపోయి రూ.30.45 వద్ద ట్రేడ్‌ అవుతున్నాయి. ప్రస్తుత మార్కెట్‌ విలువ వద్ద బ్యాంక్‌ దాదాపుగా రూ.1,577 కోట్ల మేర నిధులను సమీకరించే అవకాశం ఉంది. ఐఓబీలో గత సెప్టెంబరు ముగింపు నాటికి ప్రభుత్వం 73.80 శాతం మేర వాటా కలిగి ఉంది. మార్కెట్‌లో ములధన సమీకరణకు సంబంధించి జూన్‌లో నిర్వహించిన వార్షిక సాధారణ సమావేశంలో బ్యాంక్‌ అనుమతి తీసుకున్న సంగతి తెలిసిందే.
మీ స్నేహితులకు రికమెండ్ చెయ్యండి